Lidl veti tuoreen mainoskampanjansa pikavauhtia pois somekohun takia.

Lidlin maitomainoksissa viitattiin seksuaalivähemmistöjen kokemuksiin

Sosiaalisessa mediassa mainoksia kritisoitiin homo- ja transfobisiksi

Setan puheenjohtajan mielestä kauppaketju vitsailee ihmisoikeusongelmalla

Lidlin uuden mainoskampanjan elinkaari jäi varsin lyhyeksi. Setan puheenjohtajan mielestä seksuaalivähemmistöihin viittaava sanaleikittely oli selkeä moka. Aiheesta käydään yhä keskustelua Lidlin Facebook-sivuilla. RUUTUKAAPPAUS LIDL-SUOMEN FACEBOOK-SIVULTA

Lidl lanseerasi maitotuotteidensa uuden mainoskampanjan perjantaina. Sen iskulauseiksi oli valittu muiden muassa ”Tunsin olevani oikea maito väärässä tölkissä” ja ”Vihdoin uskalsin tulla ulos maitokaapista.” Mainoslauseet ovat selkeitä viittauksia seksuaalivähemmistöjen edustajien kokemusmaailmaan, ja kauppaketjua syytettiin sosiaalisessa mediassa homo- ja transfobiasta.

– Kun näin ne itse ensimmäistä kertaa, ajattelin, että onpa todella huonoa makua ja asiatonta meininkiä. Tässä ollaan ehkä vähän kompastuttu omaan nokkeluuteen, eikä ymmärretä näiden asioiden vakavuutta, seksuaalivähemmistöjen oikeuksia ajavan Setan puheenjohtaja Panu Mäenpää arvioi.

Kohua herättäneet mainokset ovat kadonneet sittemmin ainakin Lidlin Facebook-sivuilta. Ruutukaappaukset ja kuva erään myymälän pahviplakaateista kiertävät edelleen sosiaalisessa mediassa.

Lidlin viestinnästä vahvistetaan Iltalehdelle, että kyseiset lauseet ovat osa Lidlin uutta mainoskampanjaa.

Kohusta uutisoi ensimmäisenä Voice.

Miksi loukkaannuttiin?

Keskustelu kampanjan korrektiudesta jatkuu Lidlin Facebook-sivuilla. Näkemyksiään ovat jakaneet niin ne, jotka ovat loukkaantuneet kampanjasta kuin ne, jotka ovat loukkaantuneet siitä, että jotkut loukkaantuivat. Viimeksi mainitut moittivat seksuaalivähemmistöjen edustajia herkkähipiäisyydestä.

– Tämä on aika rankkaa huumoria niille, joita se koskee, Setan Mäenpää selittää.

– Kaapista ulos tulemista voin kommentoida omakohtaisestikin. Se ei ole helppo paikka. Se voi olla jopa traumaattista, ja sen joutuu tekemään monta kertaa elämänsä aikana.

”Maito väärässä tölkissä” -ilmaus taas viittaa transihmisiin, jotka kokevat elävänsä väärässä ruumiissa. Mäenpään mielestä Lidl laskee leikkiä ihmisoikeusongelmalla.

– En koskaan heittäisi läppää sukupuolen moninaisuudesta, koska elämme edelleen yhteiskunnassa, jossa transihmisillä ei ole tasa-arvoisia oikeuksia, hän muistuttaa.

– Tässä ei ole loukattu ihmisen ominaisuutta, vaan koko ihmistä.

Anteeksipyyntöä vaaditaan

Mäenpää tiedostaa sen, että seksuaalienemmistöön kuuluvan voi olla vaikea kokea mainoksia loukkaaviksi.

– Heterokin voi miettiä: haluanko, että lähikaupassa kommentoidaan seksuaalisuuttani? Tai miltä tuntuisi mennä vaikka uuteen työpaikkaan, jossa vielä 40 vuoden jälkeenkin sinua pidettäisiin uutena ja ulkopuolisena, joka tekee asiat väärin eikä koskaan kuulu porukkaan – haluaisinko kuulla siitä vielä maitohyllyllä?

– Tai jos tehtäisiin mainoskampanja perinteisestä ydinperheestä, jossa irvailtaisiin, että olettepa tylsiä ja mielikuvituksettomia, kun teitä on mies, nainen ja lapset, hän havainnoi.

Lidlin Facebook-sivujen kommenteissa vaaditaan jopa julkista anteeksipyyntöä pelkkien kuvien poistamisen lisäksi.

– Ilman muuta se olisi paikallaan, Mäenpää komppaa.

– Mahtavaa, että tähän on reagoitu, mutta olisi reilua myöntää, että nyt tehtiin virhe, pyytää anteeksi ja jatkaa eteenpäin.